***VI. DUNÁNTÚLI MANDULAFA***

***A Magyar Agrár- és Élettudományi Egyetem Neveléstudományi Intézetének konferenciája***

***2021. október 20.***

***MATE Kaposvári Campus***

****

**Programfüzet**

***VI. DUNÁNTÚLI MANDULAFA***

***Program***

|  |  |
| --- | --- |
| 9:00–09:15 | ***Megnyitó***  ***A konferenciát megnyitja dr. Gombos Péter, a MATE Kaposvári Campus főigazgató-helyettese***  ***A vendégeket köszönti Sárdi Péter, a Kaposvár–Somogy Megyei Tehetségsegítő Tanács Egyesület elnöke*** |
| 09:15–10:30 | ***Kutatások, kutatási tervek bemutatása szekciónként*** |
| 10:30–11:00 | ***A zsűri értekezése*** |
| 11:15 | ***Ünnepélyes eredményhirdetés*** |

***VI. DUNÁNTÚLI MANDULAFA***

**1. szekció**

|  |  |
| --- | --- |
| 09:15–09:30 | ***Bubori Sára Alma: Világjárvány – felmérés 3. évfolyamon a COVID-19 vírus elleni védekezésről***  *Kaposvári Csokonai Vitéz Mihály Általános Iskola és Gimnázium, 4. osztály*  *Felkészítő tanár: Kovács Gáborné* |
| 09:30–09:45 | ***Kiss Lőrinc: Felmérés a Kaposvári Csokonai Vitéz Mihály Általános Iskola és Gimnázium 3–4. évfolyamának videózási szokásairól***  *Kaposvári Csokonai Vitéz Mihály Általános Iskola és Gimnázium, 4. osztály*  *Felkészítő tanár: Kovács Gáborné* |
| 09:45–10:00 | ***Kovács Zsófi: Különbség, hasonlóság a rágcsálók körében Pimasz, a hörcsög és Cuki, a tengerimalac tartásának, gondozásának összehasonítása***  *Kaposvári Csokonai Vitéz Mihály Általános Iskola és Gimnázium, 4. osztály*  *Felkészítő tanár: Kovács Gáborné* |
| 10:00–10:15 | ***Németh Karola: Ásítozó gyerekek az iskolapadban***  *Kaposvári Csokonai Vitéz Mihály Általános Iskola és Gimnázium, 4. osztály*  *Felkészítő tanár: Kovács Gáborné* |
| 10:15–10:30 | ***Zahradnyik Emma: Húsvétra nyulat?***  ***Két törpenyúl tartásának, gondozásának összehasonlítása***  *Kaposvári Csokonai Vitéz Mihály Általános Iskola és Gimnázium, 4. osztály*  *Felkészítő tanár: Kovács Gáborné* |

***Bubori Sára Alma***

*Kaposvári Csokonai Vitéz Mihály Általános Iskola és Gimnázium, 4. osztály*

***Világjárvány – felmérés 3. évfolyamon a COVID-19 vírus elleni védekezésről***

*Felkészítő tanár: Kovács Gáborné*

Azért ezt a témát választottam, mert édesanyám a kórházban dolgozik, és nap mint nap hallottam a COVID-19 vírus okozta megbetegedésekről. Interjút készítettem a Kaposi Mór Oktatókórház egyik főorvosával, aki segített megérteni ezt az egész pandémiás helyzetet.

Kérdőív segítségével megkérdeztem a 3. évfolyamon tanuló gyerekeket arról, hogy mennyire tájékozottak a vírussal szembeni védekezésről. A kapott adatokat diagramon ábrázoltam. Az eredmények kiértékelése után bizonyossá vált számomra, hogy évfolyamtársaim tudják, hogy miként védekezzenek a vírussal szemben.

A dolgozatot főleg az a járvány első és második hullámáról szól, a jövőben szeretnék foglalkozni a harmadik hullámmal és a védekezési módokkal.

***Kiss Lőrinc***

*Kaposvári Csokonai Vitéz Mihály Általános Iskola és Gimnázium, 4. osztály*

***Felmérés a Kaposvári Csokonai Vitéz Mihály Általános Iskola és Gimnázium***

***3–4. évfolyamának videózási szokásairól***

*Felkészítő tanár: Kovács Gáborné*

Nagyon szeretek videózni, videófeltöltő csatornákat használni a mindennapjaimban.

Kíváncsi voltam, hogy iskolám 3–4.osztályos tanulói mennyire ismerik a videofeltöltő csatornákat, töltöttek-e fel valamilyen témával kapcsolatban kisfilmeket.

Kérdőív segítségével megkérdeztem őket, hogy melyik feltöltő csatornákat ismerik, töltöttek-e fel videókat, ismerik-e az ezzel kapcsolatos veszélyeket. Hipotéziseket állítottam, melyeket részben igazolni is tudtam. A kapott adatokat diagramokon ábrázoltam.

A jövőben a letöltésről, ezekkel kapcsolatos veszélyekről szeretnék információkat megtudni.

***Kovács Zsófi***

*Kaposvári Csokonai Vitéz Mihály Általános Iskola és Gimnázium, 4. osztály*

***Különbség, hasonlóság a rágcsálók körében***

***Pimasz, a hörcsög és Cuki, a tengerimalac tartásának, gondozásának összehasonítása***

*Felkészítő tanár: Kovács Gáborné*

Kaptam szüleimtől egy tengerimalacot, akit nagyon szeretek. Osztálytársamnak, Lőrincnek van egy hörcsöge. Környezetismeret-órán beszélgettünk arról, hogy ezek az állatok a rágcsálók rendjébe tartoznak.

Dolgozatomban összehasonlítottam a két rágcsáló tartását, gondozását, és sok hasonlóságot, de különbséget is találtam Lőrinc Pimasz nevű hörcsöge és az én Cuki nevű tengerimalacom között.

A jövőbeni tervem az, hogy keresek az ismerőseim közül olyat, akinek szintén van tengerimalaca, mert kíváncsi vagyok, hogy hogyan tartják ők is a házi kedvencüket.

***Németh Karola***

*Kaposvári Csokonai Vitéz Mihály Általános Iskola és Gimnázium, 4. osztály*

***Ásítozó gyerekek az iskolapadban***

*Felkészítő tanár: Kovács Gáborné*

Reggelente általában elsőként érkezem az iskolába, hét óra előtt pár perccel. Vidékről járok édesapámmal, akinek hét órára már a munkahelyére kell érkeznie. Látom a sok fáradt, ásítozó diákokat. Megfogalmazódott bennem a kérdés, hogy miért ilyen fáradtak a gyerekek.

Munkámban kérdőív segítségével megkérdeztem a 3. évfolyamon tanuló gyerekeket esti elfoglaltságaikról, alvási szokásaikról. Kíváncsi voltam, mi lehet ennek a fáradékonyságnak az oka. Miután diagramokon ábrázoltam, majd kiértékeltem a kapott adatokat, arra a következtetésre jutottam, hogy sokan nagyon későn vacsoráznak, több gyereknél a vacsora a fő étkezés, ami megterheli a gyomrot, és így nem pihentető számukra az alvás. Többen számítógépen játszanak, ami szintén befolyásolhatja az alvás minőségét.

A jövőben tervezem, hogy megvizsgáljam, ez a korosztály milyen játékokkal játszik esténként.

***Zahradnyik Emma***

*Kaposvári Csokonai Vitéz Mihály Általános Iskola és Gimnázium, 4. osztály*

***Húsvétra nyulat?***

***Két törpenyúl tartásának, gondozásának összehasonlítása***

*Felkészítő tanár: Kovács Gáborné*

Kaptam egy nyulat az egyik húsvét alkalmából. Ez egy házinyúl volt, amit nem lehetet szelídíteni. Az elmúlt évben szüleim vásároltak nekem egy törpenyulat, amit már hobbiállatként is tudtam tartani. Nagyon szeretem Hollyt. Az egyik osztálytársaimnak is van egy törpenyula, így arra gondoltam, hogy összehasonlítom a két házikedvenc tartását, gondozását. Talán tudunk egymásnak jó tanácsokat adni, ha szükséges.

A jövőbeni tervemben a lovakról szeretnék írni, mert versenyszerűen lovagolok.

***VI. DUNÁNTÚLI MANDULAFA***

**2. szekció**

|  |  |
| --- | --- |
| 09:15–09:30 | ***Hamusics László Zalán: Karan-tények, avagy a diákok szókincsének változásai a világjárvány idején***  *Somogyjádi Illyés Gyula Általános Iskola és Alapfokú Művészeti Iskola, 6. osztály*  *Felkészítő tanár: Bögös Lászlóné* |
| 09:30–09:45 | ***Takács Ákos: Az én mikrokozmoszom***  *Kaposvári Csokonai Vitéz Mihály Általános Iskola és Gimnázium, 5. osztály*  *Felkészítő tanár:* *Tilk Csilla* |
| 09:45–10:00 | ***Drescher Emma: Kosárlabda a lányok szemével***  *Kaposvári Csokonai Vitéz Mihály Általános Iskola Gimnázium és Szakgimnázium, 7. osztály*  *Felkészítő tanár: Mezriczky Zsuzsanna* |
| 10:00–10:15 | ***Keresztes Emma: Együtt és egymás ellen***  *Kaposvári Munkácsy Mihály Gimnázium, 9. osztály*  *Felkészítő tanár: Kántor Péter* |
| 10:15–10:30 | ***Szekér Rebeka: Az öttusa tündöklése vagy bukása***  *Kaposvári Munkácsy Mihály Gimnázium, 9. osztály*  *Felkészítő tanár: Pénzes Gáborné Czipó Gabriella* |

***Hamusics László Zalán***

*Somogyjádi Illyés Gyula Általános Iskola és Alapfokú Művészeti Iskola, 6. osztály*

***Karan-tények, avagy a diákok szókincsének változásai a világjárvány idején***

*Felkészítő tanár: Bögös Lászlóné*

A 2020-as évet, sőt úgy tűnik, az ideit is a világjárvány határozta/határozza meg. Az eltelt egy évet a koronavírus árnyékában éltük, s ez befolyásolta egész életünket. Az iskolában digitális oktatásra tértünk át tavaly március közepétől, és az idei március is ezt hozta (több diáktársam örömére).

Észrevettem, hogy valahányszor a társaimmal, a tanáraimmal, felnőttekkel beszélgetünk, új szavakat használunk. Olyan szavakat, amelyeket a járvány kitörése előtt nem. Ha a televízióban láttam, hallottam a vírussal kapcsolatos híreket, ott is sok új szót hallottam. Ugyanezt tapasztaltam a neten is. A száz éve élt emberek biztosan sokszor nem értenének bennünket, nem tudnák, miről beszél az „operatív törzs”, ha tudnák egyáltalán, ki-mi is az.

Az iskolában nyelvtanórán is szóba került, hogy sok új szóval gyarapodik a szókincsünk. Vajon mennyit változott a nyelvünk a járvány idején, annak hatására? Hogyan keletkeztek új kifejezések, honnan vettük őket? Meddig maradnak meg?

Érdekelni kezdett a nyelvészetnek a szókinccsel, a szóalkotási módokkal foglalkozó része. Több kézikönyvet, interneten fellelhető szakirodalmat olvastam a témáról. Megtudtam, hogy a szókészlet állandó mozgásban van. Minden nyelv, így anyanyelvünk is szüntelenül változik. A nyelv változása a szókincs mozgásán mérhető le legkönnyebben, hiszen szavak avulnak el, új szavak születnek, és a régiek új jelentést nyerhetnek. Megtudtam, hogy napjainkban a magyar nyelv szókészlete elsősorban az angol nyelvből átvett idegen szavakkal bővül.

Dr. Veszelszki Ágnes nyelvész, közgazdász, médiakutató Karanténszótár című könyvében, sok-sok érdekességet olvastam a témáról. Különösen a diáknyelv változásával kapcsolatos szócikkek keltették fel az érdeklődésemet. Kíváncsi lettem, vajon iskolatársaim, ismerőseim milyen új szavakat használnak.

Dolgozatomban rövid áttekintést adok a magyar szókészletről, a szóalkotási módokról. Részletesen bemutatom a kérdőíves vizsgálatom eredményét. Kitérek arra is, hogy melyik szóalkotási módok a leggyakoribbak, bemutatom egy-egy szó keletkezését, életét.

***Takács Ákos***

*Kaposvári Csokonai Vitéz Mihály Általános Iskola és Gimnázium, 5. osztály*

***Az én mikrokozmoszom***

*Felkészítő tanár:* *Tilk Csilla*

Az interneten láttam egy idős bácsit, aki 1960-ban egy palackba beültetett néhány növényt, és csak egy évtized múlva nyitotta ki azt.

Érdekelni kezdett, hogy történhetett ez, miért maradt életben ez az ökoszisztéma?

2021 őszén fogtam magam, és én is elkészítettem egy ilyen palackot. Nem válogattam sem a növényeket, sem az állatokat, egyszerűen, ami az udvarban e kezembe került, beletettem. Sajnos amikor bevittem pár hét után az iskolába, egyik osztálytársam, ma sem tudom, ki tehette, de kinyitotta ezt az üveget, és meglocsolta… lehet jószándékból… de másnapra tocsogott benne a víz. Elkeseredtem… úgy döntöttem, nem foglalkozom vele többet.

Egyik technikaórán tanárom, amikor ismertette, milyen versenyek várhatók az idei tanévben, rákérdezett, nem próbálnám-e meg mégis újra a kísérletet, de az üveget akkor bezárva tartanánk az egyik teremben. Először nemet mondtam, mert még nyomasztott az előző kísérletem sikertelensége. Végül mégis igent mondtam!

Elkezdődött a NAGY KALANDOM!

***Drescher Emma***

*Kaposvári Csokonai Vitéz Mihály Általános Iskola Gimnázium és Szakgimnázium, 7. osztály*

***Kosárlabda a lányok szemével***

*Felkészítő tanár: Mezriczky Zsuzsanna*

Napjainkban egyre nagyobb hangsúlyt kap az egészséges táplálkozás, az egészséges életmód és a sport. Számos sportág megannyi fajtája áll a sportolni vágyók előtt, de én a kosárlabdát választottam témámnak, melynek egyszerű a magyarázata: én is kosarazom.

Miért ezt a sportágat választottam? Milyen nehézségekkel találkoztam – az eddig nem túl hosszú – pályafutásom alatt? Miért nehezebb a lányoknak, mint a fiúknak? Milyen fajtái vannak a játéknak? Ezekre és ezekhez hasonló kérdésekre keresem és adom meg a választ kutatásom során, majd tanulmányomban.

Szakirodalmi forrásokat felhasználva bemutatom a kosárlabda sportág fajtáit és szervezeti felépítését. Primer kutatásom eredményét a kérdőíves megkérdezésből származó adatok elemzéséből várom, amelynek fő célja, hogy elérjek minél több akár kezdő, akár haladó szintű lány játékost, és felmérjem a kosárlabda iránti szenvedélyük mivoltát. A játékosokat a Somogy Megyei Kosárlabda-szövetség segítségével értem el, online módon.

A kapott eredményeket egyszerűbb módszerek és adatvizualizációs technikák alkalmazásával mutatom be. Összességében megállapíthatom, hogy a kulisszák mögött és előtt is sokszor vért izzadnak a játékosok és az edzők, szervezők egyaránt. A lányok helyzete ebben a sportágban sem egyszerű, de kitartóak vagyunk, és bebizonyítjuk, hogy igen, mi is jók vagyunk.

***Keresztes Emma***

*Kaposvári Munkácsy Mihály Gimnázium, 9. osztály*

***Együtt és egymás ellen***

*Felkészítő tanár: Kántor Péter*

Szabó Magda Abigél című regényét kötelező olvasmányként olvastam. Eleinte nem tetszett annyira: ellenszenves volt a főszereplő elkényeztetettsége, az árulása. Aztán ahogy a történet egyre jobban kibontakozott, úgy éreztem, hogy a matulás lányokkal való barátságában ugyanazok figyelhetők meg, mint amiket én is átéltem. Olyan sértések, sértődések, kirekesztések, árulások, viták, kibékülések, sírások és nevetések vannak benne, amelyek ma is megtörténnek.

Elsősorban újra és újra elolvastam az Abigél című regényt, és ezúttal minden apró részletre jobban figyeltem. Színes cetliket használtam, amelyekkel megjelöltem a barátság változását. A cetlik alapján egy lapon negatív, illetve pozitív dolgok szerint csoportosítottam őket. Mivel a szakirodalomban nem nagyon találtam használható anyagot, így mi sem bizonyíthatná jobban a felvetéseimet, mint velem egykorú ismerőseim. Egy Google-űrlapot készítettem, amelynek a segítségével fel tudtam állítani a hipotéziseimet.

A kislányok veszekedései gyors és hangos viták, a gimnazistáké elhúzódó, csendes háborúk. A könyvben a lányok nagyon diszkréten kezelik a problémáikat, de kiskorban ezt nem mindig sikerül kivitelezni.

A kiközösített tehetetlen a kiközösítőkkel szemben. A regényben sem tudott mit tenni ez ellen Gina, sajnos a valóságban is nehéz visszaférkőzni a másik barátságába.

A barátok közt van versengés, rivalizálás. Nyilván nem szeretjük, ha valaki jobb nálunk valamiben ezért megpróbálunk bizonyítani, hogy jobbak vagyunk a másiknál. A könyvben is történnek ilyesfajta versengések, rivalizálások.

A kérdőívet a könyvben megjelenő konfliktusokra alapoztam. A dolgozatomban mindig megvizsgáltam a regény odavágó részletét és a kérdőíves válaszokat is. Az egyezések és eltérések mindig azonos módon mutatkoztak. Ahogy sejtettem, a hipotézisem igazolódott. A mai lányok éppen úgy élik meg a barátságuk változásait, mint a nagyszüleik, dédszüleik gyerekkorában játszódó Abigél szereplői.

***Szekér Rebeka***

*Kaposvári Munkácsy Mihály Gimnázium, 9. osztály*

***Az öttusa tündöklése vagy bukása***

*Felkészítő tanár: Pénzes Gáborné Czipó Gabriella*

Az öttusa a tavalyi év végén komoly változásokon ment keresztül. Ahhoz, hogy olimpiai sportág maradhasson, egy új, kilencvenperces formátumot kellet a Nemzetközi Öttusaszövetségnek kifejlesztenie. Ez a kilencvenperces formátum lehetővé teszi, hogy mind az öt sportág szerepeljen a televízióban, és a szurkolók is végigkövethessék az eseményeket. A sportág ezáltal rövidebb, gyorsabb, érthetőbb lesz. A dolgozat arra keresi a választ, hogy egy klasszikus sportág életében mit jelenthet egy újítás. Vajon ez az ókori múltra visszatekintő sportág túléli-e majd a felgyorsult világunk miatt szükséges változásokat. Azokat a változtatásokat, amelyek azért szükségesek, hogy nézőbarát, fiatalos lendületű, médiaorientált és még izgalmasabb legyen.

A kutatás arra is keresi a választ, hogy mennyire kell egy sportnak eladhatónak lennie ahhoz, hogy fennmaradhasson az olimpia műsorán?

***VI. DUNÁNTÚLI MANDULAFA***

**3. szekció**

|  |  |
| --- | --- |
| 09:15–09:30 | ***Somogyvári Kincső Rita: Változik-e a nyelv, avagy szleng a mindennapokban. Szlengkutatás diákszemmel***  *Kaposvári Munkácsy Mihály Gimnázium, 9. osztály*  *Felkészítő tanár: Gábriel Klára* |
| 09:30–09:45 | ***Bogárdi Dorka: A nyelv változása és a szlengek***  *Kaposvári Munkácsy Mihály Gimnázium, 11. osztály*  *Felkészítő tanár: Gábriel Klára* |
| 09:45–10:00 | ***Csonka Anita: A nők mint írók***  *Kaposvári Klebelsberg Középiskolai Kollégium, 11. osztály Felkészítő tanár: Somogyi Adél* |
| 10:00–10:15 | ***Szita Anna – Szert Zsófia: A szinkronszínészet***  *Kaposvári Munkácsy Mihály Gimnázium, 9. osztály*  *Felkészítő tanár: Kántor Péter* |

***Somogyvári Kincső Rita***

*Kaposvári Munkácsy Mihály Gimnázium, 9. osztály*

***Változik-e a nyelv, avagy szleng a mindennapokban. Szlengkutatás diákszemmel***

*Felkészítő tanár: Gábriel Klára*

Sokszor hallhatjuk a mindennapokban, hogy beszélj szebben, választékosabban, mellőzd a szlenghasználatot, mert ez így magyartalan. Kíváncsi voltam arra, hogy miért jelent meg egyfajta negatív előítélet a szlenget beszélő fiatalokkal (vagy esetleg időebbekkel) kapcsolatban. Érdekelt az is, hogy a diákok, akik hozzám hasonló korosztályúak (maximum öt év a korkülönbség), ismerik-e közkeletű szlengszavak jelentését?

Dolgozatom céljaként tűztem ki, hogy az általános szlenghasználat felmérjem a mindennapokban, elsősorban a 13-18 éves, általános és középiskolai diákok körében. A szakirodalmi áttekintés során elsősorban a szleng fogalmát, csoportjait és kutatásának történetét foglalom össze. A kutatásom elsősorban két hipotézisre épül, feltételezem, hogy az önálló szlengszavak megnevezésénél korosztályom gyakran nem abba a kategóriájába tartozó kifejezéseket hoz példaként, valamint nem mindegyik ilyen szó jelentését ismerik még a mai fiatalok sem, annak ellenére, hogy használják a mindennapokban. Tudományos munkám nagyobb részében a fentebb megnevezett hipotéziseimet igazolom, cáfolom, egy munkácsys szlengszótár bemutatásával, és egy önálló kérdőív – mely tíz szlengszó ismertségét mérte fel – eredményének részletezésével. Érdekesnek bizonyult számomra, hogy a ’banya’ szó értelmezésre kevés jó válasz érkezett. Megfigyeltem azt is, hogy azoknál a kérdéseknél, ahol nem választani kellett, hanem önállóan beírni az értelmezést, például a ’bevisz” szónál, meglepően kevés helyes megoldás született.

Az összegzésben értékelem a kapott eredményeket, és felhívom a figyelmet a nyelvművelők fontos szerepére, a téma aktualitására.

***Bogárdi Dorka***

*Kaposvári Munkácsy Mihály Gimnázium, 11. osztály*

***A nyelv változása és a szlengek***

*Felkészítő tanár: Gábriel Klára*

Vajon megértenénk-e egy száz évvel ezelőtti szöveget? Előfordulhat, hogy szótár segítsége kellene ehhez? Léteznek-e olyan szavak, kifejezések, melyeket nem mindenki ért meg a mindennapi társalgásaink során? Mi, fiatalok gyakran halljuk szüleinktől, nagyszüleinktől, pedagógusainktól, hogy ne használjunk a beszédünk során annyi szlenget, mert nem értik meg a mondanivalónkat. A korosztályom nyelvezete ezek szerint egy külön nyelvváltozatot alkot? Vajon a szleng használata érthető fiatalabb korosztály számára is? Megértik és tudják használni a saját szövegkörnyezetükben? A fiatalok vajon utánanéznek az egyes idegen kifejezéseknek?

Tudományos munkámban az előbbiekben felmerült kérdésekre keresem a válaszokat egy kérdőíves felmérés segítségével. A nyelv állandó változását próbálom igazolni olyan szavak segítségével, melyek már vagy kivesztek, vagy még be sem épültek a szókincsünkbe. A 19. századi kifejezéseket Greguss Albert, a 20. századi tájszavakat Mészöly Miklós meséiből válogattam. A szlengek közül pedig inkább idegen eredetűekre esett a választásom. Kutatási eredményeim bemutatásával arra világítok rá, hogy ezeket a szavakat milyen arányban ismerik az egyes korosztályok, és ennek mi lehet a magyarázata. Feltételezem, hogy az életkor és a régebbi szavaink valamint a szlengek ismerete között összefüggés van. Megfigyeltem ugyanakkor, hogy a legtöbb jó válasz egy 20. századi tájszóra, a *rücskös*re érkezett.

A dolgozatomat azért érdemes elolvasni, mert összegzi és tanulságot von le a mindennapi beszédünkről. A 2000 után született gyerekek jobban értik az újfajta nyelvezetet, mint a régieset. Ez fordítva is igaz, mert megmutatkozott a kutatásaim alatt, hogy a régiesebb szavakat az idősebb korosztály előszeretettel alkalmazza és tudja.

***Csonka Anita***

*Kaposvári Klebelsberg Középiskolai Kollégium, 11. osztály*

***A nők mint írók***

*Felkészítő tanár: Somogyi Adél*

A kutatásom célja annak bizonyítása, hogy a női írók munkája is ugyan olyan fontos, mint a férfiaké. A kutatásom során kitérek az irodalmi korok női alkotóinak helyzetére és arra, hogy hogyan változott a megítélésük, elfogadottságuk az idők során. Néhány példával szemléltetném elsősorban az európai és a magyar irodalomból. Célom kideríteni, hogy a mai fiatalok (15–22 év) véleménye szerint hátrányban vannak-e a nemük miatt az írónők. Továbbá vizsgálnám, hogy nőtt-e a megbecsülésük a 21. századra. Ezek felderítéséhez a kérdőíves módszert használom. A kérdőív célja, hogy megvizsgáljuk, a mai fiatalokat érdekli-e az író neme, vagy abszolút eltekintenek tőle. Illetve azt is meg szeretném tudni, hogy ez az arány hogy oszlik el fiúk és lányok között. Vajon a fiúk inkább férfi írótól olvasnak, és a lányok inkább nőtől, vagy ez nem releváns szempont?

***Szita Anna – Szert Zsófia***

*Kaposvári Munkácsy Mihály Gimnázium, 9. osztály*

***A szinkronszínészet***

*Felkészítő tanár: Kántor Péter*

Dolgozatunk célja a szinkronszínészet megismerése, annak rejtelmeibe való betekintés. Valójában mit jelent az, hogy szinkronszínészet, hogyan is működik ez manapság Magyarországon? Mikor készült az első szinkron? Ki lehet szinkronszínész? Milyen iskolát kell hozzá elvégezni? Ki alkalmas e pályára? Sokan érdeklődnek e szakma iránt? Vannak e nehézségei e színészi pályának? A színészek szinkronszínészek is? A gyerekeknek miként van lehetőségük e pályán dolgozni, hisz nagyon sokan még 18 vagy épp 14 év alattiak, és még iskolába járnak.

Kutatásunk során arra is kerestük a választ, hogy mennyire érdekli az embereket, fiatalokat, mennyire fontos nekik szinkronizálva nézni egy filmet, vagy inkább az eredeti szinkronhangot részesítik előnyben. Vannak-e kedvenc szinkronszínészeik?

Kérdőívet állítottunk össze, amelyet nagyon sokan kitöltöttek. Az Instagram felületet választottuk e célra, hisz manapság nagyon sokan használják gyermekek és felnőttek egyaránt. Végül 106 kérdőívet dolgoztunk föl. Az értékelés során sikerült választ kapnunk a témában feltett kérdéseinkre.

***VI. DUNÁNTÚLI MANDULAFA***

**4. szekció**

|  |  |
| --- | --- |
| 09:15–09:30 | ***Szekeres Bence: Egy „félelmetes” kromoszóma, avagy hogyan gondolkodnak az emberek a Down-szindrómáról?***  *Kaposvári Munkácsy Mihály Gimnázium, 9. osztály*  *Felkészítő tanár: Keresztesné Földes Anita* |
| 09:30–09:45 | ***Csernyák Milán: Versenyfutás a baktériumokkal.***  ***Felmérés az antibiotikumokról és az antibiotikum-rezisztenciáról a lakosság körében***  *Kaposvári Munkácsy Mihály Gimnázium, 11. osztály*  *Felkészítő tanár: Dávidné Varga Gabriella* |
| 09:45–10:00 | ***Darabos Rebeka: Ismerd meg személyiségedet!  A személyiségtípusok és a beilleszkedés***  *Kaposvári Munkácsy Mihály Gimnázium, 11. osztály*  *Felkészítő tanár: Gábriel Klára* |
| 10:00–10:15 | ***Győri Tessza Regina: A D-dimer prognosztikus szerepe  a COVID-19 fertőzés során***  *Kaposvári Munkácsy Mihály Gimnázium, 11. osztály*  *Felkészítő tanár: Keresztesné Földes Anita,*  *Dr. Rajnics Péter PhD* |
| 10:15–10:30 | ***Varga Viktória: Az élet coeliakián innen és túl***  *Kaposvári Klebelsberg Középiskolai Kollégium, 12. osztály Felkészítő tanár: Hujber Tamásné* |

***Szekeres Bence***

*Kaposvári Munkácsy Mihály Gimnázium, 9. osztály*

***Egy „félelmetes” kromoszóma, avagy hogyan gondolkodnak az emberek***

***a Down-szindrómáról?***

*Felkészítő tanár: Keresztesné Földes Anita*

A kisöcsém Down-szindrómával született, és felkeltette érdeklődésemet az ő és sorstársai élete. Szerettem volna többet megtudni a Down-szindrómások megítéléséről, ezért elkezdtem kutatni, és a sok információból és saját vizsgálataimból végül összeállt a tudományos dolgozatom.

A dolgozat megírása előtt kutatást végeztem. Két kérdőívet készítettem, az egyiket a Down-szindrómás gyermeket nevelő szülőkkel töltettem ki, a másikat pedig a ,,közemberekkel”, akiknek nincs feltétlenül sok tapasztalatuk a Down-szindrómásokról. Emellett interneten olvastam cikkeket, és a személyes tapasztalaimat is felhasználtam.

A kérdőíveket összesen körülbelül 500-an töltötték ki. A kutatással kapcsolatos kérdések mellett megkérdeztem válaszadóim nemét, korát, lakhelyét, végzettségét, annak az intézménynek a típusát, amelyben tanulnak, illetve azt, hogy hívők-e. A kutatással kapcsolatos kérdések a ,,közemberek” esetében először arról szóltak, hogy mennyit tudnak a Down-szindrómáról. Majd ezt követően megkérdeztem őket arról, hogy mi a véleményük a Down-szindrómásokról, illetve családjukról, akik vállalták Down-szindrómás gyermeküket. A Down-szindrómás gyereket nevelő szülőket inkább arról kérdeztem, hogy milyen gyerrmeküket/gyermekeiket nevelni.

A válaszok alapján megállapítottam, hogy az emberek többsége kedvesnek látja a Down-szindrómásokat, annak ellenére, hogy a nevelésük egyes esetekben nehéz. A grafikonok azt is megmutatják, mi a különbség a Down-szindrómás gyermeket nevelő szülők és a ,,közemberek” véleménye között. Viszont a válaszaim nem tekinthetők reprezentatívnak, nem a teljes társadalom véleményét tükrözik, hanem annak a körülbelül 500 embernek, akik megtiszteltek kérdőíveim kitöltésével.

Minden szülő azt szeretné, hogy gyermeke ép és egészséges legyen. De vajon tényleg olyan nagy probléma, ha valaki ettől eltérően, másmilyennek születik?

***Csernyák Milán***

*Kaposvári Munkácsy Mihály Gimnázium, 11. osztály*

***Versenyfutás a baktériumokkal***

***Felmérés az antibiotikumokról és az antibiotikum-rezisztenciáról a lakosság körében***

*Felkészítő tanár: Dávidné Varga Gabriella*

Az antibiotikumok felfedezésük óta számos életet mentettek meg, és széles körben alkalmazzák is őket, ugyanis ezek a gyógyszerek hatékonyan tudják kezelni a baktériumok okozta megbetegedéseket. Ennek a nagymértékű és gyakran helytelen felhasználásnak viszont súlyos ára van: ez az antibiotikum-rezisztencia. E folyamatnak az a következménye, hogy az antibiotikumok hatékonysága csökken, olyan mértékben, hogy a WHO és a tudósok is arra figyelmeztetnek, hogyha nem teszünk valamit a rezisztencia ellen, azaz nem használjuk helyesen ezeket a gyógyszereket, akkor könnyen visszakerülhetünk az antibiotikumok előtti korba.

Kutatásomban arra voltam kíváncsi, hogy a magyarországi lakosság megtesz-e mindent a rezisztens baktériumok elszaporodásának megállítása érdekében. Ennek a felmérését egy online kérdőívvel valósítottam meg, melyre 270 kitöltést kaptam. A kérdőívben igaz-hamis állításokat tettem fel a válaszolóknak a témával kapcsolatban, melyekkel felmértem a tudásukat az antibiotikumokról és az antibiotikum-rezisztenciáról, illetve az állításokkal felmértem az antibiotikumszedési szokásait is a kitöltőknek. Ezen felül rákérdeztem arra, hogy honnan tájékozódnak a lakosok a témával kapcsolatban. Mivel kizárási tényezőt nem állapítottam meg, minden választ értékeltem a Microsoft Excel programban. A válaszok részletes elemzését követően azt találtam, hogy a lakosság ismerete a témával kapcsolatban hiányos, különösen a rezisztencia terén. Azonban ami a szokásokat illeti, a lakosok kiemelkedően helyesen használják ezeket a gyógyszereket. Azt is megállapíthatom, hogy a legtöbben a háziorvosaikkal és a gyógyszerészeikkel konzultálnak a témával kapcsolatban, de sokan használják még az internetet is erre a célra.

Dolgozatom alapján elmondható, hogy a lakosság ismereteinek hiányossága miatt szükség van az alaposabb tájékoztatásukra. Ez sokféle módon lehetséges, véleményem szerint érdemes lenne kutatni, hogy mely módszerek lennének a leghatékonyabbak.

***Darabos Rebeka***

*Kaposvári Munkácsy Mihály Gimnázium, 11. osztály*

***Ismerd meg személyiségedet!***

***A személyiségtípusok és a beilleszkedés***

*Felkészítő tanár: Gábriel Klára*

Miért is fontos annyira a helyes önismeret? Hozzásegít bennünket a világban történő boldogulásunkhoz. Fontos, hogy reális legyen önmagunk megítélése. Ez a téma azért is lehet érdekes mindenki számára, mert egy-egy ilyen kutatás által az emberek olyan tulajdonságokat fedezhetnek fel önmagukban, amelyekről ez ideáig nem tudtak. Azt tapasztalom, hogy manapság az emberek egyre kevésbé vannak tisztában saját személyiségükkel

Mindig érdekelt, hogy egy-egy emberről fel lehet-e állítani egy megközelítőleg pontos személyiségrajz-elemzést, valamint hogy a hasonló típusú emberek egy adott szituációban megegyezően viselkednek-e. Vajon előre meg tudom-e jósolni, hogy a társas beilleszkedésük során a különböző személyiségek miként fognak viselkedni? Kutatásom ezért a fentiekben említett két téma, a személyiségtípusok és a beilleszkedés kapcsolatára, összefüggésére irányul.

Tudományos munkám két kérdőív – a négy szín személyiségteszt és egy általam összeállított, a beilleszkedésre vonatkozó – kiértékelésre épül. Szakirodalmi áttekintés során ismertetem a különböző iskolák elméleteit a személyiségtípusok felosztásáról, nagyobb hangsúlyt fektetve a négy szín (piros, sárga, zöld és kék) személyiségjegyeire, erősségeire, gyengeségeire. Ezután állítom fel a hipotéziseimet arra vonatkozóan, hogy az egyes színtípusba tartozó emberek mennyire beilleszkedők. Feltételezem, hogy a társas kapcsolatok terén a legjobban alkalmazkodók a sárga típusúak lesznek, a leginkább visszahúzódók pedig a kékek. Tudományos munkám utolsó részében a beilleszkedésre vonatkozó kérdőív eredményeit összegzem külön színtípusokként.

Ajánlom munkám elolvasását mindazoknak, akiket érdekel a pszichológia, valamint szeretnék megtudni, miként lehet egy teszt kitöltésével jobban megismerni, megérteni a környezetünket. Remélem, mindenkinek felkeltettem az érdeklődését!

***Győri Tessza Regina***

*Kaposvári Munkácsy Mihály Gimnázium, 11. osztály*

***A D-dimer prognosztikus szerepe a COVID-19 fertőzés során***

*Felkészítő tanár: Keresztesné Földes Anita, Dr. Rajnics Péter PhD*

2019 decemberében új koronavírus okozta járvány ütötte fel a fejét a kínai Wuhanban. Az azonosított kórokozó egy új koronavírus, melyet „severe acute respiratory syndrome coronavirus 2”-nek, azaz SARS-CoV-2-nek neveztek el, az általa kiváltott légzési tünetegyüttes pedig a COVID–19 nevet kapta. Az Egészségügyi Világszervezet a járványt 2020 márciusában pandémiává minősítette. Az eltelt alig egy évben már nagyon sokat tudunk a vírus természetéről, hatásmechanizmusáról, napról napra jelennek meg cikkek kezelési lehetőségekről. Én a probléma újdonsága és felderítetlen kérdések sokasága miatt választottam ezt témámul.

Célunk annak vizsgálata, hogy a COVID–19 fertőzés során mért D-dimer-szint csak a trombotikus események előjelzője, vagy a betegség lefolyásának is a jelzője. Emellett vizsgáljuk, a hematológiai paraméterek közül mely(ek) kombinációja hozható összefüggésbe a betegség lefolyásával vagy súlyosságával.

Kutatási engedély birtokában a Somogy Megyei Kaposi Mór Oktató Kórházban 2020. október 1-je és 2020. december 31-e között COVID–19 fertőzéssel kezelt, 18 év feletti betegek laboratóriumi és képalkotó vizsgálati eredményeit vetettük össze kórtörténetükkel. Ezeket statisztikai módszerekkel elemeztük.

629 beteg vizsgálatában több hematológiai paraméterről is bebizonyosodott, hogy felvételkor mért szintjük tekintetében szignifikáns különbség mutatkozik az enyhe és súlyos megbetegedésben szenvedők között, valamint jó prognosztikai értékkel bír a betegség lefolyására vonatkozóan.

A szakirodalomnak megfelelően a felvételkor mért D-dimer, C-reaktív protein, laktát-dehidrogenáz, valamint a neutrofil-limfocita arány jó indikátora a betegség súlyosságára és kimenetelére vonatkozóan. Covid–19 vizsgálatakor ezen paraméterek alkalmazása elengedhetetlen.

***Varga Viktória***

*Kaposvári Klebelsberg Középiskolai Kollégium, 12. osztály*

***Az élet coeliakián innen és túl***

*Felkészítő tanár: Hujber Tamásné*

Témaválasztásomban nagymértékben motivált, hogy kisgyermekkorom óta érintett vagyok a coeliakia betegségében. Kezdetben nem tudtak sokat erről a kórképről, és az üzletek sem bővelkedtek gluténmentes élelmiszerekben. Ennek hatására családommal együtt kiemelten kezdtünk foglalkozni az betegséghez kapcsolódó élelmiszerek megismerésével és az alapanyagok felhasználásával. Napjainkban több gluténfogyasztással kapcsolatos kórképet ismerünk. Ezek tünetei is hasonlóak lehetnek a coeliákiához. Szeretném azt is kihangsúlyozni, hogy ez a betegség nem keverendő össze a manapság divatjelenségként megjelent gluténmentes táplálkozással sem.

Saját készítésű kérdőívet állítok össze, saját korosztályomban végzett felméréshez, amelyben megvizsgálom az ételintoleranciában, illetve coeliakiában éritettekhez fűződő attitűdjüket, továbbá egy kérdés sorral megkeresem a gluténérzékenyek zárt online közösségét is. A témához kapcsolódó élelmiszeripari laborvizsgálatot, illetve annak tervezett folyamatát készítem el az általam vizsgálni kívánt alapanyagok felhasználásával (sikérmosás, sikértartalom-vizsgálat). Az általam kiválasztott alapanyagok például a Nutri free Mix per Pane liszt, amelyet elsősorban a kukorica és rizsliszt kiváltására ajánlok, illetve a bambuszrost, amelyet az útifűmaghéj kiváltására javaslok.

A célom az ezzel a kutatással, hogy gyakorlati példákkal is be tudjam mutatni, hogy egyes termékek felhasználhatóak egy másik termék helyett, szeretnék rávilágítani, hogy merni kell próbálkozni. A laborvizsgálatom célja, hogy konkrét vizsgálati eredményekkel is alá tudjam támasztani a termékhasználatot.

Kutatásom végén saját készítésű, online platformon is elérhető receptgyűjteményt adok közre a hasonló problémákkal küzdőknek, megkönnyítve ezzel a változatos, egészséges ételek készítését. További eredményre számítok korosztályom körében, ahol megfelelő tudással csökkenteni kívánom a náluk mutatkozó információhiányos, ezáltal előítélet generálásra alkalmat adó helyzetet.

***VI. DUNÁNTÚLI MANDULAFA***

**5. szekció**

|  |  |
| --- | --- |
| 09:15–09:30 | ***Kerekes Kamilla: A cserkészet mint életforma***  *Kaposvári Klebelsberg Középiskolai Kollégium, 11. osztály Felkészítő tanár: Somogyi Adél* |
| 09:30–09:45 | ***Orsós Molli Bernadett: Cigányként élni 2021-ben***  *Kaposvári Klebelsberg Középiskolai Kollégium, 11. osztály Felkészítő tanár: Hujber Tamásné* |
| 09:45–10:00 | ***Ludvig Patrik: KlebiHome***  *Kaposvári Klebelsberg Középiskolai Kollégium, 12. osztály Felkészítő tanár: Hujber Tamásné* |
| 10:00–10:15 | ***Takács Panna: Megmenthetők-e a füstifecskék hazánkban?***  *Kaposvári Munkácsy Mihály Gimnázium, 12. osztály*  *Felkészítő tanár: Keresztesné Földes Anita* |

***Kerekes Kamilla***

*Kaposvári Klebelsberg Középiskolai Kollégium, 11. osztály*

***A cserkészet mint életforma***

*Felkészítő tanár: Somogyi Adél*

Kutatásom célja, hogy megvizsgáljam, milyen területeken végez nevelő munkát a cserkészmozgalom. Feltérképezem a cserkészet történetét, keletkezését, fejlődését és hazánkban való elterjedését, szerepét. Kitérek ennek a közösségnek a fontosságára a mai életünkben, a szabályok betartása mellett az önállóságot és az önértékelést kiemelve. Kérdőíves módszerrel vizsgálom nemcsak ezek hatékonyságát, hanem az alkotás örömét, a családias viszonyokat és a példakép szerepét is. A kérdőívet olyan cserkészek töltik ki, akik már legalább egy táborban részt vettek. Mivel a cserkészet nevelő hatását szeretném vizsgálni, ezért jelen kutatásba a már tapasztalatokkal rendelkező tagokat vonom be. A fentiekhez szorosan kapcsolódik a saját munkásságom cserkészvezetőként. Néhány példán keresztül szemléltetném, hogyan formálom a kiscserkészek attitűdjét, gondolkodásmódját, világszemléletét.

***Orsós Molli Bernadett***

*Kaposvári Klebelsberg Középiskolai Kollégium, 11. osztály*

***Cigányként élni 2021-ben***

*Felkészítő tanár: Hujber Tamásné*

Családommal együtt magam is beás cigány gyökerekkel rendelkezem, elsősorban apai ágon, cigánynak is vallom magam. Tizenéves fiatalként fontos üzenete van számomra a beás identitás kialakulásának, a hagyományaink művelésének. Nem felednek el bennünket, ha él a nyelvünk, ha összetartozunk, ha erős közösségként támogatjuk egymást. Kutatásomat második éve végzem. Első évben azt vállaltam, hogy feltérképezem a környezetemben élő beás családok hagyományőrző működését, azok identitáserősítő jellegét. Folytatásaként arra voltam kíváncsi, hogy saját korosztályom milyen hozzáállással, attitűddel és előítélettel működik a roma/cigány közösséggel szemben.

Módszerem gyakorlatorientált volt, a családokkal kialakított közvetlen kapcsolaton alapult. Résztvevő megfigyelés az, amely során belül információkat gyűjtöttem halottbúcsúztatásról, virrasztásról, a verbális kommunikáció sajátosságairól, a nagycsaládon belüli nemi és életkori hierarchiáról, gasztronómiai szokásokról (pl. punyakészítés, sült macu, karbajé, cigány lecsó) stb. Az itt nyert információkat belefogalmaztam abba a saját készítésű kérdőívbe, amellyel korosztályomat kérdeztem meg. Továbbá a terepgyakorlat során gyűjtött információkkal tudástágító, ismeretközlő foglalkozásokat szerveztem középiskolások számára.

Célom ráirányítani a figyelmet a romák, azon belül a beások kis létszámú, sokszínűhazai közösségére.

Az első évből fotókkal, videófelvételekkel és hanganyagként rögzített interjúkkal tudom dokumentálni belső-somogyi települések beás családjainak származási elkötelezettségét. Saját videógyűjteménnyel rendelkezem éneklésről, táncról, kannázásról, punyakészítésről. Hiszem, hogyha ezt a tudást megosztom kortársaimmal, akkor a bennük mutatkozó előítéletes gondolkodás – ami egyértelműen az információhiány miatt alakult ki – csökkenni fog.

***Ludvig Patrik***

*Kaposvári Klebelsberg Középiskolai Kollégium, 12. osztály*

***KlebiHome***

*Felkészítő tanár: Hujber Tamásné*

Fejlesztésemet egy – az online oktatás idejében érzékelt – probléma indította el. Egyik órámon egy típusfeladatot nem tudtunk elkészíteni annak jellegzetessége miatt, nehéz volt ugyanis online/digitális felületen kivitelezni. Önismeretórán visszatérő feladat reflexiókat, személyes üzeneteket, visszajelzéseket készíteni egymásnak. Olyan felületre volt szükségünk, amelyet több csoport is tud használni, több pedagógus többféle tartalmi elemmel. Mind az órai üzenetek, mind a mentorálás, a projektmunkák, a szakköri tevékenységek belépő és kilépő üzeneteinek kezelésére alkalmas felület hiányzott, ezzel kapcsolatos lett hát a fejlesztésem.

Munkám során számtalan eszközzel dolgoztam. Elsősorban nagy segítségemre voltak az internetes fórumok (Stackoverflow, Laracast, Laravel hivatalos weboldala) és az internetes videók (Youtube-on fellelhető oktatóvideók, valamit bizonyos hibákra fektetett hangsúlyú videók). A szoftverek, amelyek segítették a munkámat a programozási feladatokban: *Visual Studio Code,* amelynek köszönhetően könnyen átláthatóan tudtam nyomon követni a projekt programozását. Otthoni LAN tesztelésre *XAMPP* nyílt forráskódú webszervert használtam. A munkafolyamat időszakos mentésére *GITHUB*-ot alkalmaztam**,** hogy könnyen, bárhol bárkinek elérhető legyen. A szoftver backendes részéért felel a php programnyelv, és ehhez társul egy LARAVEL Framework. Front-endes részen megtalálható a HTML, CSS, JS és ennek egy összegyújtott könyvtára, a BOOTSTRAP.

A weboldal az összetettsége miatt sok hibát rejtett, ezért diáktársaim segítségét kértem. Ezzel a segítséggel oldottam meg az adatok lementési funkcióját, valamint a bejelentkezés utáni posztok betöltését. Probléma merült fel a rangadminisztráció során, ahol viszonylag hamar sikerült kiötleni, hogy pontosan ki mit lát, és mit tud elvégezni az oldalon, valamint kivédtem, hogy illetéktelen meg tudja nyitni az admin által használt oldalakat.

Fejlesztett felület bemutatása: sok pozitív üzentet kaptunk a felület fejlesztése során, tanulói és tanári csoportokban is teszteltünk. Ezt a felületet mutatom be kutatási prezentációmban.

***Takács Panna***

*Kaposvári Munkácsy Mihály Gimnázium, 12. osztály*

***Megmenthetők-e a füstifecskék hazánkban?***

*Felkészítő tanár: Keresztesné Földes Anita*

Szomorúan olvastam a Magyar Madártani Egyesület honlapján, hogy akár két évtizeden belül eltűnhetnek hazánkból a füstifecskék. Eldöntöttem, hogy szeretném megmenteni őket. Dolgozatomban arra kerestem a választ, hogy milyen egyszerű módszerekkel lehetne növelni a füstifecskék túlélését.

Az irodalmi adatokból feltártam a létszámcsökkenésük okait, és mesterségesen kialakított sarazóhellyel biztosítottam a fészeképítéshez szükséges alapanyagot. A vizsgálatom kiterjedt még az istállóban épített fészkek számbavételére, valamint végigkísértem (és -fotóztam) egy fecskecsalád életét a fészekrakástól a fiókák szárnyra keléséig.

Megfigyeléseimet sajnos csak 2019-től vetettem papírra, így munkám során az elmúlt két év adatait dolgoztam föl.

Eredményeim szerint a helyi populáció egyedszáma nem követi az országos csökkenő adatokat. A fecskék használják a mesterségesen kialakított sarazóhelyet. Több fecskefaj, valamint a távolabbról érkezők is használják ugyanazt a helyet a sárgyűjtésre. A nyári hőségben a fecskepár nem ül folyamatosan a tojásokon a fészekben napközben. Egy populáción belül is több csoportokban történik a vonulás, mint ahogy az érkezés is.

Végezetül az alábbi javaslatok fogalmazódtak meg bennem: szerencsés volna, ha mindenki belátná, a fajok sokszínűségére szükség van, és jó lenne, ha mindenki tevékenyen részt is venne a megóvásukban. Sajnos az emberek nem így gondolkodnak, ezért kényszerítő intézkedésekre, törvényekre, olyan árképzésre van szükség, amit az emberek saját bőrükön éreznek.

Többéves megfigyelésem, munkám meghozta az eredményt. A címben felvetett kérdésemre megkaptam a választ: kellő odafigyeléssel, törődéssel megmenthetők a fecskék. Bízom benne, a dolgozatomnak szemléletformáló ereje is lesz. Munkámat tovább folytatom, keresem a további lehetőségeket is.